Manden blev standset af en patruljebil på Hostrupvej ved Hobro lidt i to natten mellem lørdag og søndag, og han havde tilsyneladende kigget alt for dybt i alkohol-glasset. I hvert fald viste alkohol-testen, at den 48-årige havde en promille på 2,5. Og det er et godt stykke over tilladte grænse for at køre bil, ligesom det er over promillegrænsen for, hvornår politiet kan konfiskere bilen. Og selv om det er første gang, den 48-årige er blevet afsløret som spritbilist, så valgte ordensmagten at beslaglægge den bil, manden kørte i. Det er nye regler vedtaget af Folketinget, regler der netop 1. juli er trådt i kraft, der gør, at politiet nu kan konfiskere bilen i forbindelse med spritkørsel, når promillen er over 2,3. Også selv om det er første gang vedkommende kører i beruset tilstand. Reglerne er strammet, fordi politikerne ønsker en strammere kurs for at få spritbilister væk fra vejene. Rådet for Sikker Trafik skønner, at 10.000 bilister hver dag kører rundt i trafikken i alkoholpåvirket tilstand. Rådet hilser derfor stramningen velkommen.

Referat:
En 48-årig mand fra Arden mistede natten til søndag sin bil, efter han blev afsløret som spritbilist med en promille på hele 2,5.